**Retningslinjer for**

**Putsj**

*Vedtatt av landsstyret 22.05.2010*

*Endret av landsstyret 21.05.2011, 19.05.2012, 26.05.2013, 24.05.2014, 21.05.2016, 02.06.2018, 11.05.2019, 05.06.2021, 02.05.2025*

**1. Formål**

1.1 Putsj er Natur og Ungdoms magasin og medlemsblad. Putsj er et nett- og papirmagasin som sendes ut til organisasjonens medlemmer. Putsj produserer også podcast-serien Putsj-podden. Natur og Ungdoms miljøpolitiske plattform ligger til grunn for tekster og episoder hvor forfatteren uttaler seg på vegne av Putsj.

1.2 Det er et mål at flest mulig skal lese Putsj. Magasinet skal derfor sendes til faste abonnenter og deles ut som en viktig del av Natur og Ungdoms informasjonsarbeid. Derfor bruker vi SubjectAid for å nå ut til skoleelever dersom midlene tillater det. Nettmagasinet skal spres aktivt for å nå ut til flere lesere.

1.3 Putsj skal være godt og spennende lesestoff for unge med hovedvekt på saker om miljøvern, ung aktivisme og kulturstoff. Det er et mål å vise de store linjene i kampen for et bedre miljø og en bedre verden gjennom et bredt spekter av tekster, reportasjer og intervjuer. Magasinet skal vise at det nytter å engasjere seg.

1.4 Putsj skal være en innfallsport til Natur og Ungdom og et magasin og podcast som sprer engasjement om samfunnsspørsmål generelt og miljøvern spesielt.

1.5 Putsj skal ivareta sin viktige rolle i å bidra til at ungdommer engasjerer seg, blir medlemmer og forblir medlemmer.

1.6 Putsj skal skape engasjement på en annen måte enn det NUs daglige miljøvernarbeid gjør. Magasinet og podcasten skal søke å være en styrke for organisasjonsutviklingen og økonomien i organisasjonen.

1.7 Redaksjonen skal bestå av unge journalister, fotografer og illustratører som jobber frivillig. Redaksjonen ledes av ansatt magasinredaktør i samarbeid med sentralstyrets Putsj-arbeidsgruppe.

1.8 Strategiene som vedtas av landsstyret legger de konkrete planene for Putsj for hvert år.

**2. Putsj sitt innhold**

2.1 Putsj har ikke redaktørplakat. Det betyr at landsstyret kan påvirke innholdet i magasinet og podcasten. Utover dette skal Putsj følge Vær Varsom- og tekstreklameplakaten. Landsstyrets leder er ansvarlig redaktør.

2.2 Magasinredaktør og ansvarlig redaktør har ansvar for magasinets profil og innhold, samt at annonsene er innenfor retningslinjene vedtatt av landsstyret og sentralstyret. Redaktørene er ansvarlige for at magasinet og podcasten lages i henhold til retningslinjene for Putsj. Redaktørene skal derfor kjenne til alt innhold før trykking og publisering. Magasinredaktør skal også forsikre at ansvarlig redaktør kan gjøre seg kjent med innholdet.

2.3 Redaktørene rapporterer til landsstyret om innholdet i og utviklingen av både podcast, nett og magasinutgaven. Landsstyret evaluerer Putsj en gang i året. Magasinredaktør har ansvar for at evalueringen blir fulgt opp av redaksjonen.

**3. Redaktørenes arbeid**

3.1 Magasinredaktør leder redaksjonens arbeid. Redaktørene er ansvarlig for at det legges langsiktige planer for utvikling både av magasinet, podcasten og på nett. Innad i redaksjonen har magasinredaktør det avgjørende ordet i spørsmål som har med magasinets profil og innhold å gjøre.

3.2 Ansvarlig redaktør har det personlige og fulle ansvaret for innholdet som publiseres i magasinet, på podcasten og på Putsj sin nettside, og skal være kjent med innholdet før publisering.

3.2 Regnskapet til Putsj føres av økonomisjef, og er en del av Natur og Ungdoms regnskap. Før arbeidet med neste års budsjett tar til, skal redaktørene bringe redaksjonens ønsker og planer videre til daglig leder og landsstyret.

3.3 Redaktøren er sammen med daglig leder ansvarlig for søknadsarbeid og underbudsjett for Putsj. Dette må være innenfor rammene i Natur og Ungdoms budsjett.